KOMISIJOS REGLAMENTAS (EB) Nr. 1126/2009
2009 m. lapkričio 23 d.
dėl Bendrijos tarifinių kvotų tam tikriems Šveicarijos kilmės žemės ūkio produktams taikymo ir tvarkymo, kuriuo panaikinamas Komisijos reglamentas (EB) Nr. 933/2002
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. balandžio 4 d. Tarybos ir Komisijos sprendimą 2002/309/EB, Euratomas, dėl bendradarbiavimo mokslo ir technologijų srityje susitarimo dėl septynių susitarimų sudarymo su Šveicarijos Konfederacija (1), ypač į jo 5 straipsnio 3 dalies pirmą įtrauką ir 5 straipsnio 4 dalį,
kadangi:
(1)
2008 m. birželio 24 d. Jungtinio žemės ūkio komiteto, įsteigto Europos bendrijos ir Šveicarijos Konfederacijos susitarimu dėl prekybos žemės ūkio produktais, sprendimu Nr. 2/2008 dėl 1 ir 2 priedų pakeitimų (2) Europos bendrijos ir Šveicarijos Konfederacijos susitarimo dėl prekybos žemės ūkio produktais (toliau - susitarimas) 1 ir 2 priedai buvo pakeisti.
(2)
Susitarimo 2 priede su pakeitimais nustatytos Bendrijos tarifų nuolaidos, suteiktos importuojamiems Šveicarijos kilmės žemės ūkio produktams. Tam tikros tarifų nuolaidos taikomos tarifinėms kvotoms, kurios tvarkomos pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (3), 308a, 308b ir 308c straipsnius.
(3)
Siekiant aiškumo tikslinga nuostatas, pagal kurias taikomos tos žemės ūkio produktų tarifinės kvotos, išdėstyti viename teisės akte, kuriuo būtų pakeistas Komisijos reglamentas (EB) Nr. 933/2002 (4). Pagal susitarimą tarifinės kvotos turėtų būti taikomos nuo sausio 1 d. iki gruodžio 31 d.
(4)
Kadangi Jungtinio žemės ūkio komiteto sprendimas Nr. 2/2008 įsigalioja 2010 m. sausio 1 d., šis reglamentas turėtų būti taikomas nuo tos pačios datos.
(5)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Tarifinės kvotos priede išvardytiems Šveicarijos kilmės produktams taikomos kasmet pagal tame priede nurodytų muitų normas.
2 straipsnis
1 straipsnyje nurodytas tarifines kvotas tvarko Komisija, remdamasi Reglamento (EEB) Nr. 2454/93 308a, 308b ir 308c straipsniais.
3 straipsnis
Reglamentas (EB) Nr. 933/2002 panaikinamas.
4 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 23 d.